Mudre izreke (Šarić)/Glava 15.
1 Odgovor blag utišava gnjev; i riječ uvredljiva podiže srdžbu. 

2 Jezik mudroga govori mudrost, a usta luđaka prosipaju ludost, 

3 Na svakom su mjestu oči Gospodnje; gledaju zle i dobre. 

4 Blag je jezik drvo života, a pokvarenost njegova zadaje srcu rane. 

5 Luđak se ruga pouci oca svojega, a tko prima opomenu, radi pametno. 

6 U kući je pravednikovoj bogata zaliha, a u dohodku je bezbožnikovim rasap. 

7 Usne mudrih ljudi siju znanje, a srce je bezbožnika naopako. 

8 žrtva je bezbožnika mrska Gospodu, a molitva mu je pravednika ugodna. 

9 Život je bezbožnikov mrzak Gospodu, a ljubi onoga, koji teži za pravednošću. 

10 Teško karanje čeka onoga, koji skrene s pravoga puta, a propadne, tko mrzi na opomenu. 

11 Ponor svijeta mrtvih stoji otvoren pred Gospodom, koliko više srce ljudi! 

12 Podsmjevač ne ljubi onog tko ga kori: on se ne druži s mudrima. 

13 Veselo srce razvedri lice; tuga u srcu pritisne duh. 

14 Srce razumnoga čovjeka teži za znanjem; usta luđaka snuju ludost. 

15 Svi su dani potlačenoga žalosni; tko je dobre volje, drži stalnu gozbu. 

16 Bolje je malo sa strahom Božjim, negoli veliko blago s nemirom. 

17 Bolje je jelo od zelja, gdje je ljubav, nego vol ugojeni, gdje je mržnja. 

18 Čovjek žestok izaziva svađu, a strpljiv utišava svađu. 

19 Staza je lijenčine kao pokrov od trnja, a put je pravednikov dobro izravnan. 

20 Mudar je sin radost ocu; čovjek lud prezire mater svoju. 

21 Ludost je veselje bezumniku; razuman čovjek ide pravim putem. 

22 Gdje nema savjetovanja, ne uspiju osnove; gdje je mnogo savjetnika, uspiju. 

23 Svaki se raduje zgodnim odgovorom usta svojih; riječ u pravo vrijeme - kako je dragocjena! 

24 Put života za razumnoga ide gore, da izmakne carstvu mrtvih dolje. 

25 Gospod razara kuću oholima, a postavlja među udovici. 

26 Mrske su Gospodu osnove zlobne, a riječi dobrostive rado 

27 Tko steče nepravedan dobitak, razara kuću svoju; kome se gadi mito, živjet će mirno. 

28 Srce pravednikovo pomisli, što će odgovoriti, a usta bezbožnika izbacuju zlobe. 

29 Gospod je daleko od bezbožnika, a molitvu pravednika usliši. 

30 Mio pogled razveseli srce, vesela vijest oživi kosti. 

31 Uho, koje sluša opomene spasonosne, boravi rado među mudrima. 

32 Tko odbija pouku, prezire dobro duše svoje; a tko sluša opomenu, steče sebi razboritost. 

33 Strah je Gospodnji odgoj za mudrost; pred čašću ide poniznost. 

Mudre izreke (Šarić)